༄༅།།ན་མོ་གུ་རུ་དྷེ་ཝ་ཌཱཀྐི་ནི་ཧཱུྃ༔གསང་སྔགས་ཟབ་མོའི་བྷ་ག་ཀུན་བཟང་མོ།ཡང་གསང་དངོས་གྲུབ་མཆོག་གཏེར་མཚོ་རྒྱལ་མ།།ཀློང་ཡངས་ཟད་མེད་གཏེར་མཛོད་དབྱངས་ཅན་མ།།མ་རྒྱུད་མཁའ་འགྲོའི་ཚོགས་ལ་འདུད་དོ་མ།།ཁྱེད་ནི་བློ་གྲོས་རྟ་བདུན་རྒྱལ་བའི་མ།།མི་འཛད་ཚ་ཟེར་ཕྱོགས་བཅུར་འགྱེད་པའི་མ།།བདག་བློའི་གེ་སར་ཕྱོགས་བཅུར་བསྐྱེད་ཅིག་མ།།ཁོ་བོས་མ་བསྐང་ཉུང་ངུར་གསོལ་ལོ་མ།།ཞེས་དཔལ་ལྡན་ལྷ་མོ་ལ་ཇི་ལྟར་མཁོ་བའི་ཡོ་བྱད་དམ་རྫས་ཚངས་བར་བསགས་ལ།རྣལ་འབྱོར་པ་སྤྲོས་པ་ལ་དགའ་ན་དམ་པ་རིན་པོ་ཆེས་བྱས་པའི་ལས་བྱང་གི་དབྱངས་བཞིན་རོལ་མོ་བཅས་པས།བྷྱོ༔མ་གཡོས་བྱང་ཤར་མེ་རླུང་གཏིང་གི་རུང༌།།མ་བཀོད་ཁྲག་མཚོ་རྦ་རླབས་གཡོས་པའི་དབུས།།མ་བརྩེགས་ཐོད་མཁར་དགུ་རིམ་གཞལ་ཡས་ནས།།མ་གཅིག་དཔལ་ལྡན་ལྷ་མོ་རེ་མ་ཏི།།མ་ལུས་བྲན་དང་གཡོག་འཁོར་བཅས་པ་རྣམས།།མ་ཐོགས་གནས་འདིར་མྱུར་དུ་གཤེགས་སུ་གསོལ།།མ་བྱས་ལྷུན་གྱིས་གྲུབ་པའི་གཞལ་ཡས་འདིར།།མ་ཆགས་ཉི་ཟླ་བམ་རོའི་གདན་ལ་བཞུགས།།མ་གྱུར་རྩེ་གཅིག་གུས་པས་ཕྱག་འཚལ་ལོ།།མ་ཉིད་ཐུགས་རྗེ་བརྩེ་བའི་བདག་ཉིད་མས།།མ་གཟིགས་ཡལ་བར་དོར་ན་སུ་ལ་རེ།།མ་འཁྲུགས་འདོད་ཁམས་དབང་ཕྱུག་འཁོར་བཅས་ཀྱིས།།མ་ལྟར་བྱམས་ཤིང་སྲིང་ལྟར་བརྩེ་བར་མཛོད།།མ་གཡེལ་མ་གཡེལ་དཔལ་ལྡན་རེ་མ་ཏི།།མ་འཆུགས་རྣལ་འབྱོར་བདག་གི་གྲོགས་མཛོད་ཅིག།མ་ལ་མཆོད་པ་འབུལ་བའི་ཡོ་བྱད་ནི།།མ་བསླད་མེ་ཏོག་བདུག་སྤོས་དྲི་ཞལ་རོལ།།མ་སྤངས་གཟུགས་སྒྲ་དྲི་རོ་རེག་བྱ་ཆོས།།མ་ཚང་མེད་པའི་སྨན་གཏོར་རཀྟ་འདིས།།མ་མོ་ནག་མོ་འཁོར་བཅས་ཐུགས་དམ་བསྐང༌།།མ་ཉམས་མཁའ་ལྡིང་ཟངས་མཆུ་གསེར་མིག་ལུག།མ་སྲེག་ཙ་ར་ཤ་ཆེན་གསུར་ཆེན་དྲི།།མ་སྦགས་ཤེལ་སྒོང་བདུད་རྩི་རྣམ་ལྔའི་ཚོགས།།མ་ཚོགས་འཁོར་དང་བཅས་པའི་ཐུགས་དམ་བསྐང༌།།མ་འགྲན་རྫུ་འཕྲུལ་ཤུགས་ཆེན་བོང་བུ་དྲིལ།།མ་རུངས་སེང་གེ་སྦྲུལ་གྱི་སྙན་ཆ་ཅན།།མ་བཟོས་མགོ་ཕྲེང་གཡང་གཞི་ནད་རྐྱལ་འདིས།།མ་སྲིང་མཁའ་འགྲོའི་ཚོགས་ཀྱི་ཐུགས་དམ་བསྐང༌།མ་བསྒྲིགས་ཉི་ཟླའི་ལྟེ་རྒྱན་དབུ་རྒྱན་ཅན།།མ་རྩོལ་གླང་ཆེན་ཀོ་རློན་རེ་ལྡེའི་གོས།།མ་བསགས་ནོར་བུ་སྐྱུགས་པའི་ནེའུ་ལེ་འདིས།།མ་དང་སྲུང་མར་བཅས་པའི་ཐུགས་དམ་བསྐང༌།།མ་གྱུར་འགྲོ་བ་གཏོར་མར་སྦྱར་བ་དང༌།།མ་བཅོས་ཆང་དང་མཾ་ས་ཙིཏྟའི་ཁྲག།མ་ནོར་མཆོད་རྫས་རྒྱ་མཚོ་དུ་མ་འདིས།།མ་འཁོར་སྤྲུལ་པར་བཅས་པའི་ཐུགས་དམ་བསྐང༌།།མ་འགྱང་མྱུར་དུ་བསྒྲུབ་པའི་རྣལ་འབྱོར་ལ།།མ་བསྒྲུབས་དངོས་གྲུབ་སྣ་ཚོགས་ཆར་ཕོབ་ཅིག།མ་ཐུབ་ཡིད་ལ་བརྣག་པའི་བསྟན་དགྲ་ཀུན།།མ་བཞག་ད་ལྟ་མྱུར་དུ་སོད་ལ་ཤོག།མ་ཆེན་སྲིན་མོ་ཁྲོས་པ་ལྷ་མོའི་སྐུ།།མ་འགགས་བྷྱོ་དང་ཨ་ར་ལི་ཡི་གསུང༌།།མ་འཛིན་མཐའ་བྲལ་ཕྱོགས་ཀློང་ཡངས་པའི་ཐུགས།།མ་ཡེངས་ལྷ་མོའི་སྐུ་གསུང་ཐུགས་ལ་བསྟོད།ཧཱུྃ༔མ་ཧཱ་གུ་རུའི་བསྟན་སྲུང་དགོངས་སུ་གསོལ།།མ་རིག་དབང་གིས་མཁའ་འགྲོའི་ཐུགས་དང་འགལ།།མ་བརྩོན་དུས་ཀྱི་མཆོད་པ་ཆགས་པ་དང༌།།མ་གསལ་ཏིང་འཛིན་གཡེལ་བ་མཐོལ་ལོ་བཤགས།།མ་བསྟེན་སྤྱོད་པ་ཚུལ་བཞིན་མ་རྟོག་དང༌།།མ་ཤེས་ལེ་ལོ་སོམ་ཉི་ཟོས་པའི་མཐུས།།མ་བཤགས་གསང་དང་སྦ་བར་གྱུར་བ་དང༌།།མ་ཚོར་བསྙེན་པ་གྲངས་ལས་ཆགས་པ་བཤགས།།མ་འབྱོར་དབང་གིས་མཆོད་པ་རྒྱུ་ཆུང་དང༌།།མ་གཙང་ཕུད་ཉམས་འགལ་འཁྲུལ་སྣང་ལ་སོགས།།མ་དག་ཉེས་པའི་ཚོགས་རྣམས་ཅི་མཆིས་པ།།མ་དམིགས་ཀློང་ཡངས་ངང་དུ་བཤགས་པར་བགྱི།།ཨེ་མ།མ་བཞིན་སྐྱོང་མཛད་མ་མོའི་བསྐང་བ་འདི།།མ་ནུས་འཁོས་ཆུང་བྱང་ཆུབ་རྒྱལ་མཚན་ཁོས།།མ་ནོར་དད་པས་ཉམས་སུ་ལེན་པ་ལ།།མ་དང་སྐྱེ་བོས་ཧར་རྒད་བྱེད་རྟེན་ཡིན།།མ་བཞུགས་འདས་པ་རྒྱལ་མཚན་སེང་གེ་སོགས།།མ་སོགས་མང་པོའི་བསྟན་བཅོས་བརྩམས་པར་རིག།མ་འགོར་འདིས་ཀྱང་སྐལ་བཟང་ཡིད་འཕྲོག་ནས།།མ་འོངས་རྣལ་འབྱོར་ཐུན་གྱི་དེ་བཞིན་མཛོད།།ཅེས་སྤྲང་པོའི་ཡང་མཐའ་རུ་གྱུར་བ་བྱང་ཆུབ་རྒྱལ་མཚན་གྱིས་ཡོས་ལོ་རྟ་ཟླའི་ཉི་ཤུ་དགུའི་རྨི་ལམ་དག་སྣང་འགའ་ཞིག་ལ་བརྟེན་ནས་སྦྱར་བའོ།།དགེའོ།།